Sünd, sünnipäev ja surm sotsiaalses meedias

Kui inimesel on sünnipäev siis, kuidas on temale kõige lihtsam ja valutum õnne soovida?

Loomulikult kirjutada tema Facebooki või Orkuti seinale… Paljudel on kuupäev avalik ja Facebook ning Orkut mõlemad vaikimisi teevad seda tänuväärset tööd, et tuletavad meelde, kui kellelgi sinu listist on parasjagu sünnipäev tulemas.

Õnnitlemine on hästi lihtne. Kirjutada “Palju Õnne!” klikata Send nupul ja inimene on meeles peetud. Kas ikka on? Kas sa 5 minuti pärast ikka mäletad, kellele sa õnne soovisid, kui oluline inimene ta Sinu jaoks on?

Mis juhtub siis kui see inimene sureb ära oma sünnipäeval? Täpselt nii juhtus ühe inimesega hiljuti… traagiline õnnetus ja teda ei ole enam meie seas.

Väljavõte Tema Orkuti seinal on järgnev, alustades siis sünnipäeva hommikust:

Palju õnne!

Palju õnne!!

Tahaksin Sulle väga õnne soovida, aga saatus on nii kurb ja saan soovida vaid seda, et puhka rahus.. :(

Palju õnne !! :)

Palju,palju õnne!!!

Puhka rahus, jääme sind igatsema :( Saatus on nii kurb ja ebaõiglane :(((

Puhka rahus :(

Paaaalju õnnnnneee!!!!

RIP! Kallis klassivend!

õnne sünnipäevaks!!!

Sügav kaastunne lähedastele…, puhka rahus, klassivend!

Palju õnne ja tervist!!!!

Ja neid sünnipäeva tervitusi läheb veel edasi… Tema seinal on juba ilmselgelt aru saada, et sünnipäevaks väga kaastunnet ja puhka rahus ikka niisama ei soovita.

Mina isiklikult ei tea ka peast teiste sünnipäevasid ja enda omagi on vahel meelest läinud. Aga samas kui ma inimesele õnne tahaksin soovida, kas ma vähemalt vaevuksin niipalju, et vaataksin , mida ta oma profiilis sõpradele vaatamiseks jaganud on?

Vähemalt sünnipäeval võiks ju üle vaadata, mida inimene vahepeal teinud on kui muidu kokku pole sattunud.

_____________________

Pilt: Annelie Tilly.